14.

Le linn na caibidlíochta a bhí ar siúl i mí na Samhna agus i mí na Nollag 2020, d’éirigh leis na comhreachtóirí teacht ar chomhréiteach maidir leis na saincheisteanna seo a leanas a bhí fós gan réiteach: — Fad an Chláir: Chomhaontaigh an Chomhairle agus Parlaimint na hEorpa go mbunaítear an Clár tréimhse ón 1 Eanáir 2021 go dtí an 31 Nollaig 2027 agus go bhfuil fad an Chláir ailínithe le fad CAI. — Cúnamh teicniúil agus riaracháin do chur chun feidhme an Chláir: Chomhaontaigh na comhreachtóirí nach sáróidh costais iomlána na tacaíochta riaracháin agus teicniúla 5 % de luach an imchlúdaigh airgeadais iomláin atá ar fáil chun an Clár a chur chun feidhme. — Tairbhithe ainmnithe a dhéanann ionadaíocht do leas tomhaltóirí ar leibhéal an Aontais: Comhaontaíodh go dtugtar de chumhacht don Choimisiún gníomhartha tarmligthe a ghlacadh maidir le hionadaíocht leas tomhaltóirí ar leibhéal an Aontais chun liosta na n-eintiteas a fhéadfar deontas a dhámhachtain orthu faoin gClár gan ghlao ar thograí a leasú. — Saotharlanna náisiúnta tagartha mar thairbhithe ainmnithe, agus a gcreidiúnú: Thángthas ar chomhaontú maidir leis an bhféidearthacht go mbainfeadh saotharlanna náisiúnta tagartha sláinte plandaí, agus saotharlanna náisiúnta tagartha sláinte ainmhithe tairbhe, mar thairbhithe ainmnithe, as deontais arna ndámhachtain faoin gClár más ionann gníomhaíochtaí na saotharlann náisiúnta sin lena dtacaíonn an Clár agus breisluach an Aontais, agus má tá go leor cistiúcháin ar fáil faoin gClár chun tacú leis na gníomhaíochtaí sin. Foráiltear do choinníollacha inchomparáide maidir leis na tairbhithe ainmnithe a chinneadh agus maidir lena gcreidiúnú. — Rialacha cómhaoinithe sa réimse plandaí, ainmhithe, bia agus beatha: Tháinig an Chomhairle agus Parlaimint na hEorpa ar chomhaontú maidir le ráta seasta cómhaoinithe de 50 % a mhéadófar go 75 % ar bhonn eisceachtúil agus go 100 % faoi choinníollacha áirithe. Beidh an Coimisiún in ann gníomh cur chun feidhme a ghlacadh chun ráta cómhaoinithe níos ísle a shocrú i gcás inar gá sin mar gheall ar infhaighteacht bhuiséadach, cur chun feidhme neamhleor an Chláir nó an bhirt éigeandála, nó deireadh a chur de réir a chéile le cómhaoiniú do ghníomhaíochtaí i gcoinne galar ainmhithe nó lotnaidí plandaí. — Gníomhartha tarmligthe, gníomhartha cur chun feidhme agus coistí: Chomhaontaigh na comhreachtóirí go nglacfaí cláir oibre trí ghníomhartha cur chun feidhme atá ceaptha éifeacht a thabhairt do na rialacha atá leagtha síos cheana sa bhunghníomh agus i gcomhréir le reachtaíocht earnála ghaolmhar i gcás inarb infheidhme. Cuirfear na gníomhaíochtaí a leagtar amach in Iarscríbhinn II chun feidhme i gcomhréir le Rialachán (CE) Uimh. 223/2009 maidir le Staidreamh Eorpach. Maidir le gníomhartha tarmligthe, comhaontaíodh go dtabharfar de chumhacht don Choimisiún gníomhartha tarmligthe a ghlacadh ar feadh tréimhse 7 mbliana, agus go ndéanfar í a fhadú go hintuigthe go ceann tréimhsí comhfhaid mura rud é go gcuireann Parlaimint na hEorpa nó an Chomhairle in aghaidh an fhadaithe sin. — Cúlghabhálacht: Comhaontaíodh go dtiocfaidh an Rialachán i bhfeidhm ar lá a fhoilsithe in Iris Oifigiúil an Aontais Eorpaigh, agus go mbeidh feidhm aige ón 1 Eanáir 2021.